Venemaaga seotud võrgustikud Eestis 2. osa – Propastop
04.06.2018
Jätkame ülevaate andmist kapo aastaraamatutes märkimist leidnud Eesti-vastase lõhestustegevusega tegelevatest organisatsioonidest ja isikutest. Seekord joonistasime skeemile Venemaa meediamasina Eesti ühe haru.
Võrgustik 3 “Propagandameedia käsilased”
Organisatsioonid
MTÜ Baltnews Media, MTÜ Altmedia ja MTÜ Rahva Õiglustunne.
Võtmeisikud
Aleksandr Kornilov on võrgustiku kese, kes juhib Baltnewsi ning kuulub ka teiste MTÜde juhatusse. Kapo aastaraamat on korduvalt kirjutanud sellest, kuidas Venemaa Kornilovi meediaprojekte rahastab: “Balti riikide venekeelsetele elanikele suunatud ja varemgi kaitsepolitsei aastaraamatutes mainitud propagandaportaalide Baltnews tegevust koordineerivad mitmed Rossija Segodnja töötajad. Nad korraldavad sisuliselt kogu portaali tööd ja selles kajastatavaid teemasid. Saadud ülesannete täitmise eest tasustatakse Rossija Segodnja kontrolli all olevate variettevõtete kaudu. Maksuvabade äriühingute nimelt makstakse Baltnews.ee ja Baltija.eu eestvedajale Aleksandr Kornilovile iga kuu 11 400 eurot.”
Kornilov on viimasel ajal silma paistnud maksukuriteo süüdistusega tema poolt juhitavates MTÜdes.
Irina Kalabina on Aleksandr Kornilovi õde, kes kuulub MTÜ Altmedia juhatusse. 2010. aastal loodud MTÜ on saanud Venemaalt raha Kremli meediaprojektide Eestis teostamiseks. Kalabina on pälvinud meedias tähelepanu seoses vennaga seotud kriminaalasjadega.
Dmitri Kornilov juhib koos Aleksandr Korniloviga MTÜd Rahva Õiglustunne, mille tegevuseks on märgitud veebiportaalide tegevus.
Võrgustiku hallatavad veebilehed
Baltnews.ee
Üks peamistest Eestis tegutsevatest Venemaa propagandaportaalidest, mille sisust enamus on Eesti-vastane. Loodud 2014. aastal. Materjale avaldatakse nii eesti kui ka vene keeles, lootuses, et venekeelsed kallutatud lood leiavad kõlapinda Venemaa propagandameedias. Portaal Baltnews on saanud viimase aastaga juurde nii hoogu kui ilmselt ka toetust ning liikunud Venemaa propagandavõrgustikus mõjukuselt ülespoole. Efektiivsemaks on muutunud Eesti-vastaste uudiste tootmise üksus. Mais 2017 külastas portaali umbes 170 000 inimest (loe propagandaportaalide lugejate arvu kohta siit).
Baltija.eu
Aegunud väljanägemisega venekeelne portaal, mille partnerite reklaambännerite reas püüavad klikke nii Venemaa president, Eesti-vaenulik uudisteagentuur Regnum, Venemaa kaasmaalaste toetamise fond, Relvavendlus.ee, Rossotrudnitshestvo jpt. Portaalis on kesksel kohal lood Mstislav Russakovilt, Sergei Seredenkolt, Dmitri Klenskilt ja teistelt, kelle tegevustest on Propastop korduvalt kirjutanud.
Pravfond.eu
Väljaspool Venemaad elavate venelaste teemadele pühendatud veebileht, mis tänaseks tundub olevat varjusurmas. Viimased postitused on pärit 2017. aasta algusest. Üks neist puudutab  MTÜd Kitež, teine aga on Maria Jufereva tekst tasuta õigusabist Tallinnas. Domeen kannab sama nime kurikuulsa Välismaal Elavate Venemaa Kaasmaalaste Õiguskaitse- ja Toetusfondi lehega pravfond.ru.
Seosed Venemaaga
Võrgustik ja sellega seotud MTÜd ja portaalid on saanud jätkuvalt rahalist toetust Venemaalt. Baltnewsi rahastab Media Capital Holding BV kaudu Rossija Segodnja, Venemaa riiklik meediakontsern. Nendest sidemetest on lähemalt kirjutanud Läti veebiväljaande Re:Baltica uuriv toimetus.
Inforegister.ee andmetel oli MTÜ Altmedia käive 2015. aastal ligikaudu 123 000 eurot. 2016. aastal oli MTÜ Baltnews Media käive 136 000 eurot ja MTÜ-l Rahva Õiglustunne 9110 eurot.
Loe ka teiste võrgustike kohta:
– Võrgustik 1 “Protestijad”
– Võrgustik 2 “Valveaktivistid”
– Võrgustik 4 “Propagandaklubid”
– Võrgustik 5 “Natsiteema õhutajad”
– Võrgustik 6 “Russki Mir”